Zuma ontvang finale verslag oor wapentransaksiePres. Jacob Zuma. Foto: Ntswe Mokoena, departement van kommunikasie Die kommissie, onder voorsitterskap van regter Willie Seriti, is in September 2011 deur Zuma op die been gebring om bewerings van bedrog, korrupsie en onreëlmatighede in die omstrede R70 miljard-wapentransaksie te ondersoek. Die presidensie het Woensdag in ŉ verklaring gesê Zuma het die verslag in Durban van Seriti en regter Thekiso Musi, ŉ lid van die kommissie, ontvang. Volgens die presidensie sal verdere kommunikasie oor die verslag later geskied wanneer dit deurgegaan is. “Die kommissie het sy openbare verhore en ander prosesse in Junie 2015 afgehandel en daarna begin om die verslag te skryf, wat in Desember 2015 afgehandel is en ŉ dag voor die sperdatum aan die president oorhandig is.” Zuma het sy dank aan Seriti en die res van die kommissie, asook getuies wat voor die kommissie getuig het, uitgespreek. Bewerings van massakorrupsie in die 1999-wapentransaksie het gelei tot nog ondersoeke in ander lande, insluitende die Verenigde Koninkryk, Swede, Switserland, Duitsland en Frankryk. Die Suid Afrikaanse regering het onder meer 26 Gripen vegvliegtuie, 24 opleidingsvegvliegtuie vir die lugmag en duikbote vir die vloot aangekoop.